Die Woordeboek van die Afrikaanse Taal (WAT) is die grootste projek wat nog ooit rondom Afrikaans onderneem is. Die WAT is 'n omvattende verklarende Afrikaanse woordeboek en kan gesien word as die eweknie van die Woordenboek der Nederlandsche Taal. Die WNT is in 1998 na 130 jaar voltooi. Ongeveer 24 jaar word nog benodig om die laaste ses van die beplande twintig dele van die WAT in 114 jaar te voltooi. Die WAT weerspieël die taalgebruik van 6 miljoen moedertaalsprekers van Afrikaans. Benewens Standaardafrikaans vind die ander variëteite van Afrikaans soos Kaaps en Namakwalands ook 'n tuiste in die WAT. Die WAT se staatsubsidie is in 2003 drasties ingekort, maar deur middel van projekte soos Borg 'n Woord is dit steeds 'n produktiewe en dinamiese instelling.
Die WAT as instelling lewer ook 'n breër bydrae in die gemeenskap deur veral opleiding en verskaf deurlopend opleiding aan die woordeboekeenhede van die ander tien amptelike tale van Suid-Afrika.